《追和柳子厚二诗 其一 读书》
宋代·谢薖

吾生后渊明，颇亦念黄虞。要知千载外，所学非殊涂。

兀坐对圣贤，抚卷一长吁。彼智自明哲，惟狂益昏逾。

一源同滥觞，派别乃差殊。我观载籍中，世事何所无。

痴人不识古，谓与古人俱。相望何遥遥，清都视积苏。

咄此不可献，讽诵聊相愉。嗟哉子柳子，文章盖群儒。

速进自贻戚，南冠成絷拘。天孙不与巧，溪神亦为愚。

读书虽满腹，何曾救饥劬。乃知伾文辈，要路难齐驱。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。